คณะทำงานแก้ไขปัญหาจราจร สตช.ระบุตำรวจออกใบสั่งหญิงรถเสียบนท้องถนน เป็นเรื่องไม่เหมาะสม เตรียมเสนอออกหนังสือเวียนชี้แจงการปฏิบัติเป็นไปในทางเดียวกัน
พลตำรวจตรี เอกรักษ์ ลิ้มสังกาศ ผู้บังคับการตำรวจสันติบาล 3 ในฐานะคณะทำงานแก้ไขปัญหาจราจร สำนักงานตำรวจแห่งชาติ กล่าวถึงกรณีหญิงสาวเผยแพร่คลิปเหตุการณ์ถูกตำรวจออกใบสั่ง ข้อหา รถไม่มั่นคงแข็งแรงสร้างความเสียหายให้กับผู้อื่น หลังจากรถเสียบนถนน โดยยอมรับว่า เป็นเรื่องไม่เหมาะสมที่มีการซ้ำเติมประชาชนที่ได้รับความเดือดร้อน โดยระบุว่า แม้จะมีข้อหา นำรถยนต์ที่ไม่มีความมั่นคงแข็งแรงมาใช้ ตามมาตรา 6 ของพระราชบัญญัติจราจรทางบกจริง แต่อยากให้ตำรวจจราจรทุกนาย พิจารณาว่า เป็นเหตุสุดวิสัยหรือไม่ ซึ่งหากพิจารณาแล้วพบว่า เจ้าของรถ ไม่ดูแลรถยนต์ จนสภาพทรุดโทรม ไม่เหมาะวิ่งบนท้องถนนจริง ก็สามารถแจ้งข้อหาออกใบสั่งได้ แต่หากเกิดจากเหตุสุดวิสัย รถยนต์ขัดข้อง ควรเข้าไปดูแลอำนวยความสะดวกเคลื่อนย้ายรถให้พ้นเส้นทาง เพื่อบรรเทาความเดือดร้อนประชาชน และลดปัญหาการจราจร ซึ่งจากนี้ จะเสนอผู้บังคับบัญชาให้ออกหนังสือแจ้งเวียนแจ้งตำรวจจราจรทุกพื้นที่ เพื่อให้ดำเนินการเป็นไปในแนวทางเดียวกัน พร้อมทบทวน ชี้แจงเรื่องการบังคับใช้กฎหมาย ต้องมีความจำเป็นและเหมาะสม

พลตำรวจตรี เอกรักษ์ ยังฝากถึงประชาชน ก่อนเดินทางควรตรวจสภาพรถ สภาพร่างกายให้พร้อมก่อนเดินทาง เพื่อลดอุบัติเหตุ และปัญหาจราจรบนท้องถนนด้วย